Det var Himmerlands Folkemusikskole, som stod bag arrangementet, der fandt sted på Spillemandsmuseet i Rebild. - Vi arrangerer det, for at både børn og voksne kan synge og danse sammen og lære de gamle sanglege. Normalt har børn jo deres fritidsinteresser, mens voksne laver noget andet. Her kan de være sammen om tingene og få fælles oplevelser, siger igangsætter og initiativtager Karin Skovmand Larsen. Det er hverken første eller sidste gang, Himmerlands Folkemusikskole holder arrangementet, som kaldes Familiedans. Der er tradition for, at der er Familiedans den første søndag i måneden. Og initiativtageren opfordrer alle, der har lyst, til at komme og være med.

Opsummering:
Mens det var koldt udenfor, samledes børn, forældre og bedsteforældre på årets første søndag til fællesdans og sanglege i Rebild. Målet var at være sammen om en aktivitet, hvor alle kan være med.